**Valokuvausprojekti vapaaehtoisille / ARKSA-hanke; Turun Museokeskus (Kalastajankatu 4)**

Museolla on ARKSA-hankkeessa aloitettu vapaaehtoisille ja arkeologian harrastajille suunnattu arkeologisten kokoelmien valokuvausprojekti syksyllä 2020.

Käytännössä kuvaaminen toimii niin, että museon yhteyshenkilöltä varataan itselle sopiva aika\*, jolloin joku henkilökunnasta ottaa vastaan kuvaustilaan ja opastaa aloittelevia kuvaajia ensi alkuun. 11.12.2020 asti aikoja voi tiedustella ma-pe klo 10-18 väliltä. Kuvausprojekti jatkuu myös ensi vuoden puolella (ajoista tiedotetaan lähemmin). Itsenäisesti voi kuvata heti kun haluaa.

Kuvaustilana käytetään tällä hetkellä museon taidekirjaston huonetta, johon löydöt ja kuvausvälineet (kamera, lamput ja alusta ym.) toimitetaan kuvaamisen ajaksi. Tila sijaitsee 3. kerroksessa ja siihen on suora kulkuyhteys porraskäytävästä. Tällä hetkellä tilaan voi tulla kuvaamaan max. 2 henkilöä kerrallaan.

Valokuvaus on aloitettu toistaiseksi Turun tuomiokirkkotorin kaivausten (v.2005-2006) löydöistä, mukaan tulee jatkossa lisää kohteita sitä mukaa kun kuvaukset etenevät.

Kuvauskohteista (kuten materiaaleista) voi esittää toivomuksia: jos joku on kiinnostunut esim. nahkalöydöistä, niitä voidaan antaa kuvattavaksi, mikäli se on sillä hetkellä mahdollista ja niitä ei ole ehditty kuvaamaan. (Tällä hetkellä aineistoa riittää kyllä vielä ihan mukavasti!)

Käytössä on museon digitaalikamera, ”pokkari” (merkki Olympus Tough TG-6), mutta myös järjestelmäkamera löytyy tarvittaessa. Pokkarikamera on kevyt ja helppokäyttöinen, ja se on esinekuvaukseen näppärä ja myös erittäin kestäväksi mainostettu. Myös omalla kameralla voi halutessa kuvata, jos sen käyttö on itselle vaivattomampaa.

Kuvaustilanteessa esineet otetaan esille aina yksi kerrallaan, ja esine asetetaan alustalle niin, että alapuolella näkyy mittakaava (kuvauspaikalla on näitä ”lätkiä” useita käytettävissä) ja yläpuolella löytönumerolappu, joka on löydön mukana löytöpussissa. Tunnistekuvissa on siis aina näkyvillä mittakaava ja löytönumero, ja on hyvä tarkistaa, että löytönumerolappu tulee laitettua myös takaisin pussiin. Samoin kannattaa pitää huolta, että pöydällä on aina avattuna vain yksi löytöpussi, jotta sekoittumisen vaaraa ei tulisi. Museo opastaa eri materiaaliryhmien käsittelyssä. Tarkempia kuvausohjeita ja opastusta saa museolta.

Tunnistekuvat liitetään Museon informaatioportaaliin (MIP); tämä on suhteellisen helppo vaihe, ja siihen ohjataan paikan päällä, mukana kuvaustilassa löytyvät myös kirjalliset ohjeet.

(Ks. myös Nimenhuudossa ´Kuvat ja materiaalit´: *MIP - Turun museokeskuksen arkeologisen tietokannan käyttöohjeet ja tunnistekuvien lisääminen*).

Jos kuvaat omalla kameralla ja haluat liittää kuvat vasta kotona MIP:iin, tämäkin onnistuu. Kuvaajat saavat käyttöönsä oman tunnuksen, jolla pääsee liittämään kuvia tietokantaan myös omalta koneelta. Suositus tosin on, että kuvien ottamisen ja niiden siirron välillä ei tulisi kovin pitkää katkosta. Kuvien liittäminen tietokantaan sujuu myös helpommin, kun kuvauskohteet ovat vielä tuoreessa muistissa.

**Huom.** Museolla saa henkilökohtaista opastusta esineiden käsittelyssä ja kuvauksessa sekä kuvien siirtämisessä MIP-tietokantaan, valmiiksi ei tarvitse olla kokemusta.

\*Ajanvaraus sähköpostitse **11.12.2020** asti sähköpostilla nora.kivisalo@turku.fi.

Vuodenvaihteen jälkeen yhteyshenkilönä immu.heikkila@turku.fi.